
РЕШЕНИЕ 
№ РС-852-19-021

Днес, 12.02.2020 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Заместник - председател: Антон Славчев
           Член: Антоанета Цонкова
           Член: Пламен Йоцов
           Член: Силвия Къдрева


У С Т А Н О В И :
Производството е по реда на чл. 71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал с рег. № ЦУ01/С-852/07.11.2019 г. 
Сигналът е насочен срещу Цветомира Дончева – директор на Регионална инспекция по околната среда и водите – гр. Ш. (РИОСВ-Ш.) в периода от 01.10.2018г. до 21.08.2019 година.
По същество, в сигнала се твърди, че на 16.08.2019г. Цветомира Дончева, в качеството си на директор на РИОСВ-Ш. е обявила конкурс за заемане на длъжността „началник отдел“ в дирекция „Контролна и превантивна дейност“ (КПД),  отдел „Контрол на околната среда“ (КОС), като ден по-рано тя е утвърдила длъжностна характеристика за посочената длъжност, в която като изискуема професионална област е добавена и „Право с придобита юридическа правоспособност“, каквато тя притежава и каквато не се е изисквала дотогава. Твърди се, че на 19.08.2019г. Дончева е освободена от длъжността директор на РИОСВ-Ш., а на 27.08.2019г. е подала документите си за участие в обявения от нея конкурс за „началник отдел“.  На 11.05.2017г. със заповед на директора на РИОСВ-Ш. е прекратено служебното правоотношение на Цветомира Дончева, заемаща длъжността „директор на дирекция КПД“ към тогавашния момент. В сигнала се твърди, че Административен съд – Ш. е отменил заповедта за прекратяване на служебното правоотношение, а впоследствие образуваното касационно производство  пред Върховния административен съд по жалба на РИОСВ-Ш. срещу решението на АС-Ш. е прекратено поради бездействие на административния орган, по времето когато Дончева е назначена отново там на длъжността „Директор на РИОСВ-Ш.“.

 Към сигнала са  приложени копия от следните доказателства: Заповед № 47/11.05.2017г. на директора на РИОСВ-Ш., Трудов договор № 937/27.09.2018г., Заповед № 1048/20.08.2019г. на министъра на околната среда и водите, Заповед № 238 от 16.08.2019г. на директора на РИОСВ-Ш., длъжностни характеристики на „началник отдел“ в отдел КОС, преди преобразуването на длъжността от „директор на дирекция“ в „началник отдел“ и преди овакантяване на длъжността, длъжностна характеристика на „началник отдел“ в отдел КОС, утвърдена преди обявяване на конкурса, Протокол за допуснати и недопуснати кандидати, Решение № 90/20.10.2017г. на АС-Ш. и Определение № 203/07.03.2019г. на АС-Ш.
 Във връзка с твърденията в сигнала Комисията е изискала от Министерство на околната среда и водите и с писмо вх. № ЦУ 01/31271 от 05.12.2019г. на КПКОНПИ е получила заверени копия от цялостна документация по повод проведен конкурс за длъжността „Директор на РИОСВ - гр. Ш.“, приключил през м. август 2019 година. Комисията е изискала от РИОСВ-Ш. и с писмо вх. № ЦУ 01/31259 от 05.12.2019г. на КПКОНПИ е получила заверени копия от цялостна документация във връзка с проведен в РИОСВ-Ш. конкурс за длъжността „Началник отдел“ в дирекция „Контролна и превантивна дейност“, обявен със заповед на директора на РИОСВ-Ш. от 16.08.2019 година. 
Комисията служебно е извършила справки на електронните страници на РИОСВ-Ш., Административен съд – Ш. и Върховен административен съд и в регистър НБД „Население“.

От събраните в хода на административното производство доказателства,
Комисията  установи следното от фактическа страна:

Сигналът е подаден от физическо лице с посочени три имена, адрес, телефон и е подписан.

С трудов договор № 937/27.09.2018г. Цветомира Дончева е назначена на длъжността „Директор на Регионална инспекция по околна среда и води – гр. Ш.“, считано от 01.10.2018 г. до заемане на длъжността въз основа на конкурс.
На 20.08.2019г. трудовото правоотношение с Цветомира Дончева на длъжността директор на РИОСВ-Ш. е прекратено, считано от 21.08.2019г., със Заповед № 1048/20.08.2019г. на министъра на околната среда и водите във връзка с постъпване на работа на служителя, който е спечелил конкурса.

Със Заповед № 47 от 11.05.2017г. на директора на РИОСВ-Ш. е прекратено служебното правоотношение с Цветомира Дончева на длъжност „директор дирекция“ в дирекция „КПД“ при РИОСВ-Ш., считано от 11.05.2017г.
Административно дело № 163/2017г. по описа на АС-Ш. е образувано по жалба на Цветомира Дончева против Заповед № 47 от 11.05.2017г.
С решение № 90 от 20.10.2017г. на АС-Ш. е отменена Заповед № 47 от 11.05.2017г. на директора на РИОСВ-Ш.
Административно дело № 13360/2017г. по описа на ВАС е образувано на 24.11.2017г. по касационна жалба на РИОСВ-Ш., представлявана от адвокат Т., срещу решение № 90 от 20.10.2017г. на АС-Ш.
С определение по хода на делото от 07.11.2018г. ВАС оставя без движение касационната жалба на РИОСВ-Ш., чрез адв. Т. и са дадени указания за отстраняване на нередовности по жалбата в 7-дневен срок от получаване на съобщението.
От приложено по делото известие за доставяне, съобщението е получено от процесуалния представител на РИОСВ-Ш., адв. Т., на 19.11.2018г., но констатираните нередовности по подадената касационна жалба не са отстранени в определения законов срок.
С определение от 10.01.2019г. касационната жалба е оставена без разглеждане и производството по АД № 13360/2017г. на ВАС е прекратено. Определението е подлежало на обжалване пред петчленен състав на ВАС, в седмодневен срок от съобщаването. Същото не е обжалвано и по този начин Решение № 90 от 20.10.2017г. на АС-Ш. е влязло в сила.

Със заповед № РД-399/20.05.2019г. на министъра на околната среда и водите е обявен конкурс за заемане на длъжността директор на РИОСВ-Ш.
На 04.06.2019 г. Цветомира Дончева е подала заявление за участие в конкурс за длъжността директор на РИОСВ-Ш. с вх. № 95-00-2192/04.06.2019г. на МОСВ и е допусната до конкурса, видно от списък на допуснатите и недопуснатите кандидати.
С Протокол № 4 от 15.08.2019г. на комисия, определена със Заповед № РД-499/28.06.2019г. на министъра на околната среда и водите, е изготвен формуляр за окончателните резултати на кандидатите. От него става ясно, че Цветомира Дончева е класирана на второ място. 
Заверено копие от протокола с окончателните резултати от конкурса е изпратен на Дончева с писмо, изх. № 95-00-2192 от 19.08.2019г. на МОСВ.
От представената по преписката длъжностна характеристика за длъжността „началник отдел“ в дирекция „Контролна и превантивна дейност“, отдел „Контрол на околната среда“ при РИОСВ-Ш. е видно, че същата е утвърдена от Цветомира Дончева като директор на РИОСВ-Ш. на 15.08.2019г.  
Със Заповед № 238 от 16.08.2019г., Цветомира Дончева, все още в качеството си на директор на РИОСВ-Ш., обявява конкурс за длъжността „началник отдел“ в дирекция „Контролна и превантивна дейност“, отдел „Контрол на околната среда“ при РИОСВ-Ш.
На 27.08.2019г. Цветомира Дончева е подала заявление с вх. № ОА-2748 от 27.08.2019г. на РИОСВ-Ш. за участие в конкурс за длъжността началник на отдел КОС в дирекция КПД при РИОСВ-Ш.
Със Заповед № 260 от 28.08.2019г. на С. И. – директор на РИОСВ-Ш. е назначена комисия за провеждане на конкурсната процедура, обявена със Заповед № 238 от 16.08.2019г.
От представените протоколи с резултати от проведените тест и интервю, част от конкурсната процедура, е видно, че Цветомира  Дончева е класирана на второ място.

На основание чл.72, ал.5 от ЗПКОНПИ, с протокол от проведен разговор от 15.01.2020г., Цветомира Дончева, в качеството ѝ  на директор на РИОСВ-Ш. в периода от 01.10.2018г. до 21.08.2019г. и лице, заемащо висша публична длъжност по чл.6, ал.1, т.32 от ЗПКОНПИ, е поканена за изслушване пред Комисията на 22.01.2020г. от 10:15 часа. Същата се яви на посочената дата и бе изслушана по т. 3 от дневния ред на заседанието.
   В обясненията си, дадени пред Комисията, Дончева заявява, че длъжността „началник отдел КОС“ е била овакантена, считано от 05.08.2019 година. В резултат на това е възложила на директора на дирекция „Административно-финансови и правни дейности“ да провери дали има законови пречки за включването на допълнителна специалност „право с придобита юридическа правоспособност“ в длъжностната характеристика като изискване за заемане на длъжността „началник отдел КОС“. Мотивите ѝ за това са били, че преди структурните промени в РИОСВ-Ш., за длъжността „директор на дирекция КПД“, от която е производна  „началник отдел КОС“, се е изисквало юридическо образование. Заявява, че както в РИОСВ-Ш., така и в останалите регионални инспекции, е обичайна практика за ръководни длъжности да се включва като изискване за заемането им притежаване на юридическо образование. Друг неин мотив е бил фактът, че отдел КОС извършва контролни проверки и при необходимост съставя актове за установяване на административни нарушения, които началникът на отдела съгласува. Обяснява, че на 15.08.2019г. е утвърдила изготвената от експерт от дирекция „Човешки ресурси“ нова длъжностна характеристика за „началник отдел КОС“, а на 16.08.2019г. е издала заповед за обявяване на конкурс за заемане на горепосочената длъжност. 

Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като директор на РИОСВ-Ш. Цветомира Дончева е лице, заемащо висша публична длъжност по чл.6, ал.1, т. 23 от ЗПКОНПИ и компетентна да се произнесе относно наличието или липсата на конфликт на интереси по отношение на нея е КПКОНПИ. 
Съгласно чл. 4, ал. 1 от Правилника за устройството и дейността на регионалните инспекции по околната среда и водите (Правилника), същите се представляват от директор или от оправомощено от него длъжностно лице, съгласувано с министъра на околната среда и водите. 
Член 6 от Правилника регламентира, че директорът на РИОСВ организира, ръководи и контролира цялостната дейност на РИОСВ, а съгласно чл. 5, ал. 4 директорът утвърждава длъжностните характеристики на служителите.
От събраните по преписката доказателства се установи, че Цветомира Дончева, в качеството ѝ на директор на РИОСВ-Ш. в периода от 01.10.2018г. до 21.08.2019г., е упражнила правомощия по служба, изразяващи се в това, че на 15.08.2019г. е утвърдила длъжностна характеристика за длъжността „началник отдел“ в дирекция „Контролна и превантивна дейност“, отдел „Контрол на околната среда“ при РИОСВ-Ш.  и е издала Заповед № 238 от 16.08.2019г. за обявяване на конкурс за длъжността „началник отдел“ в дирекция „Контролна и превантивна дейност“, отдел „Контрол на околната среда“ при РИОСВ-Ш.
Съгласно чл. 58, изр. второ лице, заемащо висша публична длъжност, няма право да сключва договори или да извършва други дейности в частен интерес при изпълнение на правомощията или задълженията си по служба.

Упражнените правомощия от страна на Цветомира Дончева, в качеството ѝ на директор на РИОСВ-Ш., са в неин частен интерес.

Това е така, тъй като Дончева, видно от трудов договор № 937/27.09.2018г. временно е назначена на длъжността „Директор на Регионална инспекция по околна среда и води – гр. Ш.“, считано от 01.10.2018 г. до заемане на длъжността въз основа на конкурс. 
От събраните по преписката доказателства е видно, че Цветомира Дончева първо е участвала в обявения от министъра на околната среда и водите конкурс за директор на РИОСВ-Ш., който приключва с окончателно класиране на кандидатите на 15.08.2019 година. Дончева в същия ден утвърждава нова длъжностна характеристика за длъжността „началник отдел КОС“.
Като е утвърдила нова длъжностна характеристика за началник на отдел КОС и по-конкретно като добавя към изискваните специалности за заемане на длъжността притежаваната от нея „право с придобита юридическа правоспособност“ и след това като е издала Заповед № 238 от 16.08.2019 година, с която е обявила конкурс, Дончева е упражнила властническите си функции на директор на РИОСВ-Ш., действайки в свой частен интерес, в нарушение на разпоредбата на чл. 58, изр. второ, предл. второ от ЗПКОНПИ. 	Частният интерес за Дончева се изразява в това, че  променяйки длъжностната характеристика си е осигурила предимство, изразяващо се във възможност да участва в последвалия конкурс, който тя със заповед е обявила сама, все още като директор на РИОСВ-Ш., дни преди да бъде освободена. Такава възможност за Дончева не е била налице преди изменение на длъжностната характеристика, защото тя обективно не е притежавала нито една от изискуемите за заемане на длъжността специалности към тогавашния момент. Нейният частен интерес е бил мотив и движеща сила при упражняване на посочените властнически правомощия по служба. 
Упражненото от Дончева правомощие по издаване на заповедта за обявяване на конкурса е част от сложен фактически състав, изразяващ се в провеждането на цяла процедура, от определена за това конкурсна комисия, по изрично регламентирани в Наредба за провеждане на конкурсите за държавни служители правила. С нейното издаване тази процедура само се стартира, но не е задължително процедурата, част от която е изпълнението на служебното задължение на лицето, заемащо висша публична длъжност, да е завършена. Достатъчно за възникване на конфликт на интереси е осъществяване на конкретното правомощие в частен интерес. (В този смисъл Решение №10778/16.07.2013г. по АХД № 3582/2013г., ВАС, 7 отд.) 
По този начин, предвид факта, че се е класирала на второ място в първоначалния конкурс за директор на РИОСВ-Ш., приключил на 15.08.2019г., и факта, че е трябвало да освободи поста, за Дончева е възникнала необходимостта от фактическото реализиране на възможността да участва и в конкурса за началник отдел КОС, като на 27.08.2019г. тя е подала документите си за участие, 8 дни след като е освободена от длъжност като директор на РИОСВ-Ш. От представените протоколи с резултати от проведените тест и интервю, част от конкурсната процедура за началник отдел КОС, е видно, че Цветомира  Дончева не е спечелила надпреварата, а е класирана на второ място. За да е налице конфликт на интереси като административно нарушение, обаче не е необходимо облагата да е осъществена, достатъчно е тя да е възможна и реализируема. Това е така понеже обществените отношения се засягат не от реализирането на облагата, а от факта, че властническите правомощия са упражнени, повлияни от частен интерес. (В този смисъл Решение № 6945/23.05.2014г. на ВАС, VII отд., по АХД № 1781/2014г.)

          От упражнените от Дончева правомощия по служба е  реализирана нематериална облага, изразяваща се в предимство и помощ за себе си по повод участието ѝ в конкурс за заемане на длъжността началник на отдел КОС в дирекция КПД към РИОСВ-Ш.

  Нарушението на разпоредбата на чл.58, изр. 2-ро, предл. второ от ЗПКОНПИ е извършено в гр. Ш.
В разпоредбата на чл. 52 от ЗПКОНПИ законодателят е визирал като нарушение дори само възможността частния интерес да повлияе върху обективното и безпристрастно изпълнение на служебните задължения на лицето, заемащо публична длъжност. Достатъчно е частният интерес да съществува като възможност. При тази ситуация той ще може да повлияе на упражняването на правомощията на съответното лице. Законът не поставя изискване към облагата по чл.54 от ЗПКОНПИ да е незаконна или да е в резултат на неправомерно упражняване на правомощия или задължения от страна на лицето, заемащо публична длъжност. Не се изисква и доказване на факта дали в действителност и как упражнените властнически правомощия са повлияни от така установения частен интерес. Този подход на законодателя е обусловен и от факта, че конфликтът на интереси се обективира не в резултата- придобитата лична облага, а във възможността частният интерес да повлияе на обективното и безпристрастно изпълнение на правомощията по служба. В този смисъл: Решение № 15558 от 25.11.2013 г. на ВАС по адм. д. № 8592/2013 г., VII о., Решение № 10279 от 23.07.2014 г. по адм.д. № 14725/2013 г. на ВАС, VII отд.; Решение № 4475/ 10.04.2017 г. по адм. д. № 12866/ 2015 г. на ВАС, VII отд., Решение №10930 от 18.09.2017 г. на ВАС, VII-мо отд. по адм. дело № 9872/ 2016 г.


Установените от Комисията нарушения налагат реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ.
На основание чл.81, ал.1 от ЗПКОНПИ, на отнемане в полза на държавата подлежи сума в размер на 154,14 /сто петдесет и четири лева и четиринадесет стотинки/ лева, представляваща полученото от Дончева нетно дневно възнаграждение, в размер на 77,07 лв. за 15.08.2019г. и 77,07 лв. за 16.08.2019г., датите, на които същата е утвърдила длъжностната характеристика и е издала Заповед № 238 от 16.08.2019 година.

Съгласно чл.27, ал.2, т.1 от АПК, липсата на влязъл в сила административен акт със същия предмет и страни, пред същия орган, е абсолютна процесуална предпоставка за развитие на производството по сигнала, за която Комисията следи служебно. 
В хода на производството бе установено, че в частта относно твърденията, че  РИОСВ-Ш. е бездействала, като не е обжалвала Определение № 373 от 10.01.2019г. на ВАС по АД № 13360/2017г., по времето когато Дончева е била директор, Комисията се е произнесла с Решение № РС-627-18-021 от 27.03.2019 г. по сигнал с рег. № ЦУ01/С-627/14.12.2018 година. Решението е влязло в сила на 12.05.2019 г., от което следва, че в тази му част производството по сигнала следва да бъде прекратено. 

Предвид изложеното, Комисията за противодействие на корупцията и за отнемане на незаконно придобитото имущество, на основание чл. 27, ал. 2 , т. 1 от АПК и чл.74 от ЗПКОНПИ, във вр. с чл.171 от ЗПКОНПИ и чл.81, ал.1 и ал.2 от ЗПКОНПИ

                                            РЕШИ:

УСТАНОВЯВА конфликт на интереси по отношение на Цветомира Дончева, ЕГН: ***, директор на РИОСВ-Ш. в периода от 01.10.2018г. до 21.08.2019г., и в това си качество лице, заемащо висша публична длъжност по смисъла на чл. 6, ал. 1, т. 23 от ЗПКОНПИ, във връзка с утвърждаване на длъжностна характеристика от 15.08.2019г. за длъжността „началник отдел“ в дирекция „Контролна и превантивна дейност“, отдел „Контрол на околната среда“ при РИОСВ-Ш.  и  издаване на Заповед № 238 от 16.08.2019г. за обявяване на конкурс за длъжността „началник отдел“ в дирекция „Контролна и превантивна дейност“, отдел „Контрол на околната среда“ при РИОСВ-Ш., в свой частен интерес.

НАЛАГА: глоба в размер на 5000 (пет хиляди) лв. на Цветомира Дончева с ЕГН ***, с постоянен адрес ***, за осъществен конфликт на интереси по чл.52 от ЗПКОНПИ, за нарушение на разпоредбата на чл. 58, изр. 2-ро, предл. второ от ЗПКОНПИ, извършено в качеството й на директор на РИОСВ-Ш. и лице, заемащо висша публична длъжност по чл.6, ал.1, т.23 от ЗПКОНПИ.

ОТНЕМА: в полза на държавата от Цветомира Дончева, ЕГН: ***, с постоянен адрес ***, сума в размер на 154,14 (сто петдесет и четири лева и четиринадесет стотинки) лева, представляваща нетното дневно възнаграждение за 15.08.2019г. и 16.08.2019г., получено от деянията, породили конфликт на интереси, на основание чл.81, ал.1 от ЗПКОНПИ.  

ПРЕКРАТЯВА производството по сигнал с рег. № ЦУ01/С-852/07.11.2019г., на КПКОНПИ срещу Цветомира Дончева, ЕГН: ***, директор на РИОСВ-Ш. в периода от 01.10.2018г. до 21.08.2019г., в останалата му част.        
   
Сумата, посочена в настоящото решение, в общ размер на 5154,14/пет хиляди сто петдесет и четири лева и четиринадесет стотинки/ лева, следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество.
На основание чл.74, ал.3 от ЗПКОНПИ, в седмодневен срок, считано от датата на уведомяване за решението, сумата от 5154,14/пет хиляди сто петдесет и четири лева и четиринадесет стотинки/ лева може да бъде заплатена доброволно по горепосочената банкова сметка.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
На основание чл.76, ал.1 от ЗПКОНПИ решението може да се оспори от заинтересованото лице пред Административен съд – Ш. по реда на Административнопроцесуалния кодекс, в 14-дневен срок от съобщаването му.

Препис от решението да се изпрати на Окръжна прокуратура – Ш., с оглед преценка за реализиране на правомощията по чл. 76, ал. 2 от ЗПКОНПИ в частта относно прекратеното производство.

КОМИСИЯ:
ПРЕДСЕДАТЕЛ:………….….…/п/………..…….……./СОТИР ЦАЦАРОВ/
ЗАМЕСТНИК - ПРЕДСЕДАТЕЛ: ..……./п/…………/АНТОН СЛАВЧЕВ/
ЧЛЕН: ……………………./п/……….…….……/АНТОАНЕТА ЦОНКОВА/
ЧЛЕН: …………………....…/п/…………..….….………/ПЛАМЕН ЙОЦОВ/
ЧЛЕН: ………………...……/п/……….……..…..……./СИЛВИЯ КЪДРЕВА/

